ઉપરનું વાંચીને તમે કદાચ એવાં તારણ પર આવો કે અમે લેપટોપ એટલે ગર્લફ્રેન્ડ અને ડેસ્કટોપ એટલે પત્ની એવું આડકતરી રીતે કહેવા માંગીએ છીએ. પણ ના, એવું કશું નથી. કોમ્પ્યુટરને પત્ની સાથે સરખાવવું એ નરી મૂર્ખતા છે. અરે, પત્ની એ પત્ની છે. પત્ની એવું ઘણું કરી શકે છે, જે કોમ્પ્યુટર નથી કરી શકતું. પત્ની સાંજે મોડા આવો તો તમારી ઉલટતપાસ કરી શકે છે. પત્ની તમે જુઠું બોલો તો પકડી શકે છે. કોમ્પ્યુટર એક વક્ત સ્વીચ ઓફ કરો એટલે એની રેન્ડમ એક્સેસ મેમરી (રેમ) જતી રહે છે, પણ પત્ની રાતે સુઈ જાય તો સવારે બે વાત વધારે યાદ કરીને ઉઠે છે. કોમ્પ્યુટરનો ફાયદો ગણો તો એ કદી પિયર જતું નથી રહેતું. પત્ની જ્યારે કોમ્પ્યુટર ગેમમાં કાર રેસ રમે તો તમે શાંત ચિત્તે એ જોઈ શકો છો, પણ જો એ વાસ્તવમાં ડ્રાઈવ કરતી હોય તો તમને પરસેવો છૂટવા લાગે છે, અને અમુક લોકો તો આવાં સમયે એક પણ ભૂલ વગર હનુમાન ચાલીસા પણ કડકડાટ બોલી નાખે છે !